次韻端若再惠長句
作者：周紫芝
朝代：宋

paragraphs: 功名本是兒時事，過是懸知終少味。
向來欲度驊騮前，無命能居百僚底。
未容晚輩識風流，頓遣前賢隔生死。
黨獄十年猶未開，讒口囂囂苦相訾。
且將皮裏著陽秋，敢復眼前分濁泚。
顔之厚矣終自羞，論少卑之人亦否。
路逢俗士呼與言，公獨未知其趣耳。
無人爲弔楚客魂，誰肯更作將軍地。
此心此語只自知，聞君足音驚且喜。
詞傾三峽頗壯觀，氣吞雲夢真奇偉。
時從霧豹得一斑，行看飛黄日千里。
如君人物尚淹留，此事寧非肉食鄙。
枘方雖自與鑿乖，瓶竭那知是罍恥。
一生恨未識荆州，萬事政須咨伯始。
忘形已自到爾汝，論事何妨雜嘲戲。
人生一笑不易得，莫遣征航有歸意。